50. ΑΠΟΦΑΣΗ ΥΠΟΥΡΓΟΥ ΕΣΩΤΕΡΙΚΩΝ Αριθ. 32730  της 11/11 Μαΐου 1984 (ΦΕΚ Β΄295) Καθορισμός χρόνου και τρόπου δήλωσης από τους δικαστικούς, τους δημοσίους πολιτικούς υπαλλήλους γενικά και στρατιωτικούς για την άσκηση του εκλογικού τους δικαιώματος. Εχοντας υπόψη τις διατάξεις της παρ. 1 του άρθρ. 27 του Π.Δ. 164/1984 «κωδικοποίηση σ’ ενιαίο κείμενο των διατάξεων της νομοθεσίας για την εκλογή βουλευτών», αποφασίζουμε: 1.Οι δικαστικοί, οι δημόσιοι γενικά πολιτικοί υπάλληλοι, το προσωπικό της Αστυνομίας Πόλεων και του Πυροσβεστικού Σώματος και οι στρατιωτικοί, που υπηρετούν με οποιαδήποτε ιδιότητα στις ένοπλες δυνάμεις, ή στη Χωροφυλακή ή στο Λιμενικό Σώμα και είναι γραμμένοι στους εκλογικούς καταλόγους δήμου ή κοινότητας του Κράτους, οφείλουν να δηλώσουν εγγράφως, στους Προϊσταμένους ή διοικητές τους, μέχρι και την μεθεπομένη μέρα από την προκήρυξη των βουλευτικών εκλογών, αν έχουν πρόθεση να ασκήσουν το εκλογικόν τους δικαίωμα στο δήμο ή την κοινότητα στους εκλογικούς καταλόγους του οποίου είναι γραμμένοι. 2.Οι προϊστάμενοι ή διοικητές, στους οποίους υποβάλλονται οι δηλώσεις, αφού εκτιμήσουν τις ανάγκες της υπηρεσίας τους, μπορούν να χορηγούν σ’ αυτούς άδεια απουσίας, η διάρκεια της οποίας δεν επιτρέπεται να είναι μεγαλύτερη από αυτήν που απαιτείται για την μετάβαση στον τόπο που ασκούν το εκλογικό τους δικαίωμα και την επιστροφή τους στην έδρα της υπηρεσίας με το ταχύτερο, σύνηθες συγκοινωνιακό μέσο. 3.Όλοι όσοι υποβάλλουν δήλωση, κατά τα ανωτέρω, διαγράφονται, με μέριμνα και ευθύνη των προϊσταμένων ή διοικητών τους, από τις ειδικές εκλογικές καταστάσεις, πριν από την αποστολή τους, για επικύρωση, στην αρμόδιο πρόεδρο Πρωτοδικών της οικείας εκλογικής περιφέρειας. Σ’ αυτούς που διαγράφονται επιστρέφονται τα εκλογικά τους βιβλιάρια. 4.Η απόφαση του Υπουργού Εσωτερικών αριθ. 75928/21.9.1974 (ΦΕΚ 922/23.9.74 τ.Β’) που ρυθμίζει το ίδιο θέμα, καταργείται. 